Kegyelem nektek és békesség Istentől a Mi Atyánktól és az Úr Jézus Krisztustól! Ámen.

Hallgassa meg a gyülekezet a mai napra rendelt igeszakaszt, amint az meg van írva Márk evangéliumában. a 7. rész 31. versétől kezdve a 37-ig:
*Jézus ismét elhagyta Tírusz határát, és Szidónon át a Galileai-tengerhez ment a Tízváros vidékén keresztül. 32Ekkor egy süketnémát vittek hozzá, és kérték, hogy tegye rá a kezét. 33Jézus félrevonta őt a sokaságtól, ujját a süket fülébe dugta, majd ujjára köpve megérintette a nyelvét; 34azután az égre tekintve fohászkodott, és így szólt hozzá: Effata, azaz: Nyílj meg! 35És megnyílt a füle, nyelvének bilincse is azonnal megoldódott, úgyhogy rendesen tudott beszélni. 36Jézus megparancsolta nekik, hogy ezt senkinek se mondják el; de minél inkább tiltotta, annál inkább híresztelték, 37és szerfölött álmélkodtak, és ezt mondták: Milyen jó mindaz, amit tesz! Képes azt is megtenni, hogy a süketek halljanak, és a némák beszéljenek!*

Történetünk szerint Jézus a Tízváros határához ér, a tengerparti Tírusz és Szidon közelébe, egy soknemzetiségű és sokvallású a vidékre, ahol jobbára nem zsidók laktak. Tírusz és Szidon a legészakibb kánaáni városok voltak. Akkor odavittek Hozzá egy süketnémát, hogy meggyógyítsa.

Jézus félrevonta a férfit a sokaságtól, ujjait a beteg fülébe dugta, és saját nyálával megérintette az illető nyelvét, majd az égre tekintve parancsolt: "Nyílj meg!". Ezt a parancsot arámi nyelven mondta*(Ephphatha),* minden valószínűség szerint a jelenlévők és maga a süketnéma nyelvén. A süketnéma ember füle megnyílt, nyelve megoldódott, és *"érthetően beszélt"*.

Jézus arra intette őket, hogy ne mondjanak semmit a csodáról. De minél inkább tiltotta nekik, *"annál jobban hirdették"*. A jelenlévők az álmélkodástól magukon kívül, annál lelkesebben hangoztatták Ézsaiásnak a Messiás eljöveteléről szóló prédikációját: "*Minden jót tett: (jól csinált) a süketeknek visszaadta a hallást, a némáknak a beszédet."*

Az első üzenet, amit ebből a bibliai epizódból láthatunk, az, hogy a keresztyén életben nagyon fontos a hallás. „A hit hallásból van.”

Hétköznapi értelemben is fontos a hallás, de még fontosabb hitünk tekintetében — természetesen nem biológiai értelemben mondja Pál, hogy a hit hallásból van. A hallás több, mint fizikailag-fiziológiailag észlelni a hangot: meg is kell érteni! Ha Isten legtöbbször nem is füllel hallhatóan szólal meg, mégis nagyon fontos meghallani és megérteni üzenetét.

E történetben nemcsak a süketnéma hallása jött meg, hanem a tömegé is, amit úgy fogalmaztak meg, hogy „Mindent helyesen cselekedett: a süketet is hallóvá teszi, a némákat is beszélővé.”

Jézus kifejezetten mondja: a liturgiában is hallhatjuk. hogy *"Boldogok, akik hallgatják Isten szavát és megtartják azt"* (Lk.11,28). Sőt, a sok mindenért aggódó Mártának azt mondta, hogy *"egy a szükséges"*(Lk.10: 42). És a szövegkörnyezetből nyilvánvalóvá válik, hogy ez az *"egy szükséges"* az Ige engedelmes hallgatása. Az Isten Igéjének hallgatása a legfontosabb és legáltalánosabb tevékenységünk. Ebből Látszik az is, hogy fontos az, hogy mire figyelek oda. Mit hallok meg.

Elmondok erre vonatkozóan egy rövid kis történetet, kicsit lerövidítve, amit talán már hallottatok is:

Egy ember, aki egy kis faluban élt meglátogatta egyszer a barátját. aki viszont egy nagyvárosban lakott. Nehezen viselte a járművek zaját, az utcákon özönlő tömeg moraját. Egyszer csak megtorpant, megragadta a barátja karját, és a fülébe súgta:

— Hallod te is, amit én hallok?

— Persze. Ezt az őrült zsivajt nem lehet nem hallani.

— Nem, nem. Itt valahol egy tücsök ciripel.

— Lehetetlen. Biztosan tévedsz, itt, sajnos, már régen nincsenek tücskök. De ha lenne is ebben a zajban nem hallaná meg az ember — felelte kicsit türelmetlenül a barátja.

Az emberünk ekkor széthajtotta az egyik ház falára felkúszó csenevész vadszőlő leveleit — és valóban, egy kis tücsök lapult mögöttük.

— Persze, neked nyilván kifinomultabb a hallásod — jegyezte meg józanul a barátja.

— Nem erről van szó — volt a válasz. — Azzal elővett egy pénzérmét és a földre ejtette. A körülöttük tolongó járókelők közül többen megtorpantak, még azok is, akik néhány lépéssel arrébb voltak már, és kíváncsian keresték szemükkel a járdán a pénzt.

Ennek a pénzdarabnak a csörrenése sem volt hangosabb, mint a tücsök ciripelése, az emberek mégis meghallották.

Talán nem kell magyaráznom. Kérjük az Urat, hogy Lelke által, gyógyítsa meg a hallásunkat, hogy ne csak a pénzcsörgést halljuk meg, hanem az Ő szavát is!

Jézus megérintette a süketnéma embert, a fülét és a nyelvét is. Említettem már, hogy itt pogány vidéken járt Jézus, olyan helyen, ahol a zsidó ember nem érinthetett meg senkit, mert tisztátalanná vált. Jézus érintése itt azt is hirdeti, hogy Isten gyógyító és megváltó érintése mindenkié. Jézus érintése nemcsak gyógyító céllal történt, hanem a szeretet és a közösség kifejezését is jelentette.

Az Ige iránti süketségünk gyógyulása azzal kezdődik, hogy Jézus Igéjével megérint bennünket. Biztosan ismerjük ezt, amikor egyszer csak érzem, hogy rólam van szó. Az Ige nekem szól. A szentlélek Isten az, aki segít, legyőzni süketségünket azokkal a gondolatokkal szemben, amelyek nem felelnek meg előítéleteinknek, szembe mennek az addigi véleményünkkel.

Jézus érintése az Isten hatalmának érintése, szeretetének közösségvállalása. A személyes terek átlépése, a másik személyes terébe való belépés, akár érintéssel vagy egy öleléssel is, ma szinte már tilos. Egyre ridegebb is a világ. De Jézus, többet tett ennél, mert Ő maga is több egy orvosnál. Jézus imádkozott a süketnéma beteg felett, megnyitotta a beteg életét. Minden betegség életünk zártságából, megoldatlanságából fakad, vagy éppen ezt eredményezi azzal, hogy lebénítja egy-egy szervünket, majd az egész életünket.

Jézusnak köszönhetően a süketnéma - aki korábban bezárkózott, elszigetelődött volt és nehezen tudott kapcsolatot teremteni – „megnyílt”. Számára a gyógyulás a mások és a világ felé való „megnyílást” is jelentette, egy új kezdetet, szervei meggyógyultak, hallani és beszélni kezdett, képes volt másokkal kapcsolatot teremteni.

Az ember zárkózottsága és elszigetelődése azonban, nemcsak érzékszervek kérdése. Van egy belső zárkózottság, amely az ember legbensőbb részét érinti, azt, amit a Biblia „szívnek” nevez. Jézus azért jött, hogy szívünket megnyissa, s képessé tegyen arra, hogy teljes legyen kapcsolatunk Istennel és másokkal. Ez a kicsiny szó – Effata (Nyílj meg!) – összefoglalja Krisztus egész küldetését. Ő azért öltött testet, hogy az embert, aki a bűn miatt süket és néma volt, képessé tegye arra, hogy meghallja Isten hangját, a Szeretet hangját, amely a szívéhez szól, majd maga is megtanuljon a szeretet nyelvén beszélni, kommunikálni Istennel és másokkal. Katolikus testvéreinknél az un. „Effata rítus” a keresztelési szertartás része, főleg felnőtt keresztelések esetében, a pap megérinti az újonnan megkeresztelt ajkát és füleit és így imádkozik, hogy „Effata”, hogy az meghallja Isten Igéjét és megvallja a hitet.

A süketnéma meggyógyításának jele süket fülekre talál, ha úgy gondolunk rá, mintha valaki másról szólna, nem rólunk. Gondoljunk bele, milyen sok minden áll utunkba Krisztus és mi magunk, között. Úgy tűnik, mintha ebben a zajos világban minden túl akarná harsogni az Ő hangját. És nemcsak süketek vagyunk a szellemi világra, hanem magunk is érthetetlenné váltunk. Szavaink idegenné lettek isteni eredetükhöz; csak a mulandó valóság – mondhatnám, hogy a pénz csörgés hangján szólnak. Napi munkánkból és mindennapi beszélgetéseinkből száműztük Krisztust.

Érdekes ellentétre bukkanunk, ha eszünkbe jut a gadarai ördöngös esete. Gadara is az un Tízvároshoz tartozott Jézus a gadarai ördöngösnek kifejezetten megparancsolta, menjen és beszélje el a gyógyulását mindenkinek. Most viszont megtiltotta a csodatétel elbeszélését. Nem tudjuk, hogy miért, de azt látjuk, hogy mennél inkább tiltotta, annál inkább híresztelték” Ez azt mutatja, hogy Jézus hatalma, amely megnyitja a süket fület és megoldja a dadogó nyelvet, ellenállhatatlanul utat tör magának és a sokaságot is hírnökeivé teszi.

Jézus azt a teremtő szót birtokolja, amivel Isten a világot alkotta! A néma mellett a sokaság ajkát is megnyitotta, hiszen nemcsak felismerték, de ki is mondták: *„Mindent helyesen cselekedett: a süketet is hallóvá teszi, a némákat is beszélővé.”*

Ézsaiásnál – mint olvastuk is, de más próféták szerint is, ez a jel, a messiási korszak jellemzője; hogy a vakok látnak, süketek hallanak, bénák járnak. Nyíljon meg hát a mi fülünk is arra, hogy ebből az egyszerű gyógyítás-történetből is meghalljuk a megváltás evangéliumát, és nyíljon meg szánk is, hogy másoknak is elérhetővé tegyük az örömhírt!

Ámen!

Úr Jézus! Köszönjük, hogy kiszabadítottál bennünket a sötétségből és megnyitottad füleinket, hogy meghalljuk Igédet. Engedd, hogy életűnkkel tudjunk bizonyságot tenni, a Te szabadító Kegyelmedről! Ámen!

Záróima

Urunk, hálát adunk jóságodért és szeretetedért, amellyel eljöttél hozzánk, hogy orvosold bajainkat, felvállald el- esettségeinket, feloldd némaságunkat, hallóvá tedd füleinket.

Gyakran még önmagunk számára sem tudjuk megfogalmazni, mire van szükségünk, nincs erőnk szólni hozzád. Csak azt érezzük, hogy szükségünk van rád. Máskor elakadnak a hangok, bennünk rekednek a szavak: a bátorítók, a vigasztalók, a megsegítők, pedig nagy szükség lenne rájuk. Sokan várnak ránk.

Fáj, amikor hozzánk sem ér el a jó szó, mert nehézségeink és félelmeink önmagunkba zárnak bennünket, és előbb látjuk a bajt, mint téged. Kérjük, te oldd meg nyelvünket, gyógyítsd süketségünket és némaságunkat. Szereteted tágas terére szabadíts ki minket. Tedd meg, Urunk, azt az utat, amely még elválaszt tőled, mert a mi lépteink még túl bátortalanok és bizonytalanok.

Köszönjük igédet, amelyben ma is szóltál hozzánk, amelyben bátorítasz, és üzened, hogy érkezel. Egyetlen szavad, egyetlen mozdulatod meggyógyítja életünket.

Köszönjük, hogy nem hagysz magunkra sem fáradtan, sem megtörten, sem az igazságra éhesen. Köszönjük, hogy nem vagyunk egyedül sem a betegágyon, sem utolsó óráinkban, sem magányunkban, sem gyászunkban. Erőt adsz, hogy ne csak önmagunkért éljünk, hanem észrevegyük más baját, felvegyük és hordozzuk egymás terheit.

Köszönjük szeretetedet, mellyel közösségbe vonsz az Atyával és a Szentlélekkel, a gyülekezet közösségével és azokkal, akik kívülről érkeznek. Kérünk, segíts, hogy amikor megszólalunk, rólad beszéljünk, és szeretetedről tegyünk bizonyságot. Rólad, Úr Jézus, aki a mennyei gazdagságot hátrahagytad, eljöttél hozzánk és értünk, hogy nekünk életünk és bőségünk legyen. Hálatelt szívvel kérünk, hallgasd meg imádságunkat. Ámen.